Sülh və Münaqişələrin Həlli Mərkəzinin rəhbəri Elxan Mehdiyev rəsmi Kiyevin Donbas Xalq Respublikası-nın müstəqilliyini tanıması barədə Rusiya mediasında yayılmış məlumatlara münasibət bildirib. E.Mehdiyev hesab edir ki, əgər Petro Poroşenko hökuməti qeyd edilən bölgənin müstəqilliyini tanısa, Rusiya Ukraynadan geri çəkiləcək. Politoloq Moskvanın əsas planının həmin ərazilərin Rusiyaya birləşdirmək olduğu qənaətindədir: Belə olan halda Donbas müstəqil subyekt kimi Ukraynanın daxilində qalacaq. Bu Ukraynanın xarici və təhlükəsizlik siyasətində önəmli rol oynayacaq. Həm Avropa İttifaqı, həm də NATO ilə bağlı planlarında vacib faktor kimi qabağa çıxacaq. Lakin bu barədə yayılan məlumatlar o qədər də inandırıcı deyil. Kiyevin belə bir qərara getməsi müəmmalı görünür. Elxan Mehdiyev Avropa İttifaqı ilə imzalanmış assosiasiya sazişinin Ukrayna Ali Radası tərəfindən təsdiqlənəcəyi ilə bağlı məsələyə də münasibət bildirib. E.Mehdiyev qeyd edib ki, sənəd parlament tərəfindən təsdiqlənsə, Rusiyanın Ukraynaya qarşı yeni təzyiqlərinin şahidi olacağıq: Rusiya Ukraynanın Qərbə inteqrasiyasını hələ də istəmir. Radikal formada Kiyevin bu istəyinin əleyhinədir. Ukraynada baş verən proseslərin kökündə duran əsas məsələ də Rusiyanın mövqeyi ilə bağlıdır. (OLAYLAR İA)